ทางเลือกสำหรับผู้สนใจสุขภาพ (1)
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

...พิชา เลียงเจริญสิทธิ์
เห็นขึ้นต้นบทความมาแบบนี้ ท่านผู้อ่านอย่าเพิ่งคิดว่านี่เป็นการมาขายอาหารเสริมเหมือนกับที่พบเจอเป็นประจำในอินเทอร์เน็ตนะครับ แต่ที่กำลังจะกล่าวนั้นจะเกี่ยวกับ อุตสาหกรรมที่เกี่ยวข้องกับสุขภาพ (Healthcare Industry)ซึ่งท่านคงจะเคยได้ยินมานานแล้วเหมือนกันว่า ช่วงหลายปีให้หลังนี้ กระแสดูแลรักษาสุขภาพมาแรงเหลือเกิน ก็เนื่องมาจากปัจจุบันนี้เรามักจะได้ยินเรื่องเกี่ยวกับความเจ็บไข้ได้ป่วยของผู้คนกันค่อนข้างมาก และส่วนใหญ่มักจะเป็นโรคไม่ติดต่อ แต่มีความรุนแรงมาก รักษาไม่หายขาด ซึ่งทำให้คุณภาพชีวิตนั้นด้อยลงไปมากทีเดียว ผลต่อเนื่องที่เห็นได้ชัดๆ ก็คือ อาหารเสริมประเภทวิตามิน ขายดีเป็นเทน้ำเทท่าเชียวครับ ซึ่งกระแสนี้ก็เกิดขึ้นทั่วโลก มิได้เกิดแต่ในประเทศไทยเท่านั้น แต่กรณีที่เป็นการต้มตุ๋นก็มีมากครับ ซึ่งผู้บริโภคจะต้องมีสติและพิจารณาให้ถี่ถ้วน เพื่อจะได้ไม่ตกเป็นเหยื่อของโฆษณาชวนเชื่อเหล่านั้น
ถ้าจะกล่าวถึงอุตสาหกรรม Healthcare นั้น นับว่ามีความสำคัญมากทีเดียว ในแต่ละปีมีเม็ดเงินที่หมุนเวียนเข้ามาในอุตสาหกรรมนี้จำนวนมหาศาล สำหรับในบ้านเราธุรกิจในกลุ่ม Healthcare นั้นยังค่อนข้างแคบครับ ท่านอาจจะนึกถึงโรงพยาบาล หรือร้านขายยาและอาหารเสริมต่างๆ ซึ่งนั่นก็เป็นเพราะว่าประเทศเรายังมีการวิจัยและพัฒนาที่ต่ำกว่าประเทศอื่นมากนัก ซึ่งในต่างประเทศนั้น อุตสาหกรรมนี้มีขอบเขตกว้างมากทีเดียว ซึ่งพอจะแบ่งได้เป็นกลุ่มย่อยๆ (SubSector) อาทิ 
เทคโนโลยีชีวภาพ (Biotechnology) เป็นการนำความรู้เกี่ยวกับชีววิทยาระดับโมเลกุล (Molecular Biology) หรือวิศวพันธุรกรรม (Genetic Engineering) รวมทั้งศาสตร์ในสาขาอื่นๆ มาพัฒนาเพื่อหาวิธีรักษาโรคต่างๆ (นอกจากนี้เทคโนโลยีชีวภาพนั้นยังถูกนำไปใช้กับด้านการเกษตรและอาหารด้วย) บริษัทในกลุ่มนี้จะเน้นการวิจัยและพัฒนาอย่างมาก หลายบริษัทเริ่มต้นจากทีมวิจัยของมหาวิทยาลัย โดยได้เงินสนับสนุนจากกลุ่ม Venture Capital ซึ่งก็เป็นแนวทางเดียวกับบริษัท High Technology ในสาขาอื่นๆ
ยาและเวชภัณฑ์ (Pharmaceuticals) บริษัทในกลุ่มนี้มีขนาดใหญ่มากทีเดียว ซึ่งบริษัทเหล่านี้จะทำตั้งแต่วิจัยคิดค้นตัวยาใหม่ หรือพัฒนาเพิ่มเติมจากยาเก่า ผลิตและจัดจำหน่าย บริษัทจะต้องลงทุนอย่างมากไปกับการค้นคว้าวิจัย อีกทั้งยังใช้เวลานานกว่ายาตัวหนึ่งจะสามารถออกสู่ตลาดได้ แต่ว่ายาที่สามารถออกตลาดได้สำเร็จ จะสร้างกำไรอย่างงดงามให้กับบริษัทไปอีกนานเลยทีเดียว จนกว่าสิทธิบัตรของยาตัวนั้นจะหมดอายุไป
เทคโนโลยีทางการแพทย์ (Medical Technology) บริษัทเหล่านี้จะพัฒนาเครื่องมือเครื่องใช้ทางการแพทย์เพื่อให้การรักษานั้นทำได้ง่ายขึ้น สามารถรักษาโรคที่ซับซ้อนขึ้นได้ด้วยวิธีการที่ดีกว่าและมีผลกระทบต่อผู้ป่วยน้อยลง นอกจากนี้ยังรวมถึงการพัฒนาอุปกรณ์ที่เดิมผู้ใช้จะต้องมีความชำนาญให้กลายเป็นอุปกรณ์ที่ใช้ได้ง่ายสำหรับคนทั่วไป ที่เห็นได้ง่าย เช่น อุปกรณ์ตรวจน้ำตาลในเลือดสำหรับผู้ป่วยเบาหวาน ชุดตรวจครรภ์ ซึ่งปัจจุบันสามารถหาซื้อและใช้งานได้ง่ายมาก ด้วยราคาไม่แพง ขณะที่ในสมัยก่อนทางเดียวที่จะตรวจได้คือ ต้องไปหาพบแพทย์เท่านั้น
ผู้ให้บริการด้านสุขภาพ (Healthcare Services) ซึ่งก็ได้แก่โรงพยาบาล และคลินิกต่างๆ บริษัทประกันสุขภาพ (Health Insurance) ที่จะช่วยให้ผู้ป่วยเข้าถึงการรักษาได้ด้วยต้นทุนที่ต่ำลง ซึ่งกลุ่ม Health Insurances นี้เป็นระบบที่ใหญ่มาก โรงพยาบาลหลายๆ แห่งก็ได้รับเงินทุนสนับสนุนจากกลุ่มนี้ โครงสร้างของอุตสาหกรรมผู้ให้บริการด้านสุขภาพในแต่ละประเทศก็จะแตกต่างกันออกไป ขึ้นกับนโยบายของรัฐบาล
ด้วยความหลากหลายและขนาดของอุตสาหกรรม Healthcare นี้ และยังมีโอกาสเติบโตได้อีกมาก จึงเป็นช่องทางเลือกอีกทางหนึ่งในการลงทุนที่น่าจะให้ผลตอบแทนที่ดีในระยะยาว สำหรับคราวนี้คงต้องขอจบเพียงเท่านี้ก่อน คราวหน้าจะพูดถึงแนวโน้มการเติบโตในอนาคตของอุตสาหกรรม Healthcare สุดท้ายต้องขออวยพรเนื่องในปีใหม่ไทยปีนี้ที่เพิ่งผ่านไป ให้ท่านผู้อ่านมีสุขภาพแข็งแรงตลอดไป และอย่าลืมว่า ยาที่ดีที่สุดก็คือ การดูแลสุขภาพของตัวท่านเองครับ